Abrhan, Pavol, poslanec NR SR (2011-02-04):
Ďakujem pekne. Dovolil by som si niekoľko poznámok. Chcel by som vystúpiť teraz v rozprave, aby som dal možnosť kolegom reagovať na mňa svojimi faktickými poznámkami a nie po ukončení rozpravy. Tá prvá. Ja chápem, vážení kolegovia, že ste mali pripravené vystúpenia k mimoriadnej schôdzi a teraz nechcete ich založiť do šuflíka, tak vystupujete s týmito vašimi pripravenými vystúpeniami, ale dnes rokujeme o pozmeňovacom návrhu k rokovaciemu poriadku. Náš návrh rozširuje možnosť a spôsob voľby. V bode 1 hovorí: „Tajne sa hlasuje v prípadoch ustanovených ústavou alebo ak sa na tom na návrh najmenej 15 poslancov bez rozpravy uznesenie Národná rada.“ Ja by som chápal túto vašu diskusiu v najbližšom čase, keď budeme okrem iných verejne voliť aj generálneho prokurátora, to bude návrh, a chápem, ak prednesiete, pätnásť podpisov dáte, veď pätnásti niekedy tu sedíte, niekedy nie, tak dáte dokopy pätnásť podpisov a bude sa o tomto vašom návrhu hlasovať. Ak takýto váš návrh neprejde, úplne logicky chápem, že môže byť takáto diskusia, lebo sa bude týkať generálneho prokurátora, lebo sa bude týkať vášho návrhu. Ale týmto návrhom zatiaľ len rozširujeme a upresňujeme spôsob voľby. Už v tomto pléne Národnej rady máme navrhnuté dva body, to je voľba generálneho riaditeľa RTVS a voľba členov Rady RTVS, a na výbore prešiel návrh, aby sme tieto voľby uskutočnili verejným hlasovaní. A preto sme museli uspôsobene hľadať riešenie, keďže rokovací poriadok nerieši túto možnosť, aby sme mohli hlasovať verejne elektronickým zariadením, tak sme museli hľadať, priznám sa, komplikované riešenie, ako uskutočniť verejnú voľbu pri viacerých kandidátoch formou lístka a aby sme zabezpečili verejné hlasovanie. Preto je predložený tento návrh, ktorým budeme môcť v zjednodušenej forme využívať verejné hlasovanie aj pri iných hlasovaniach. Čiže toľko k tomu návrhu, o ktorom som hovoril. Ja chápem váš atak a vaše porušovanie demokracie, vaša boľševizácia parlamentu Slovenskej republiky, to, čo vy prezentujete. No jasné, veď kto porušuje demokraciu viac, ten, kto navrhuje a rozširuje možnosti spôsobu voľby, alebo ten, kto koná a predkladá návrhy zákonov, ktoré sú v rozpore s Ústavou Slovenskej republiky? Potrebujete prekryť rozhodnutie Ústavného súdu, a preto je tento váš atak. Môžte kývať hlavou, ako chcete, ale podľa môjho názoru je to tak. Čo sa týka spôsobu voľby. Ja som si zašiel do Parlamentného inštitútu, možnože by to stálo za to, keby ste si aj vy tam zašli a pozreli sa na možnosť a spôsoby voľby v iných parlamentoch Európskej únie. Tu sa hovorilo, že sa budete sťažovať na Európsku úniu, akým spôsobom sa tu porušuje demokracia. Nuž a tam som si naštudoval alebo tam som si pozrel, v tom materiáli sa píše napríklad, že „podľa jedného z tradičných teoretikov politiky pána Milla verejné hlasovanie smeruje k zodpovednejšiemu správaniu hlasujúceho, nakoľko tajné hlasovanie môže byť ovplyvnené vydieraním alebo korupciou“. Na druhej stane, aby som bol korektný, iní teoretici, samozrejme, polemizujú s tým, že verejné hlasovanie, naopak, nepriamo môže zasahovať do slobody rozhodnutia jednotlivca. Faktom však ostáva, že spôsob hlasovania si zákonodarné orgány upravujú samy. Ako už bolo uvedené, procedurálne otázky volieb spadajú výlučne do suverenity každého štátu, rovnako tak parlamentu. Ďalej v tých materiáloch, ktoré tam boli zverejnené, je zrejmé, že sú parlamenty v Európskej únii, ktoré hlasujú v zásade len verejne. A nikto nehovorí o tom, že by to bolo pošliapavanie demokracie. V dánskom parlamente, v Írsku sa hlasuje len verejne. Kde je vaša spravodlivosť? Prečo ste už dávno prostredníctvom vašich poslancov v europarlamente neupozorňovali na pošliapavanie demokracie v Dánsku a v Írsku?! Mlčíte. Ďalej... (Reakcia z pléna, smiech v sále a potlesk.) Ďakujem. Mlčíte v Európskom parlamente... (Smiech v sále.) Nechajte ma dopovedať. Mlčíte v Európskom parlamente a ozývate sa len tu, lebo potrebujete prekryť rozhodnutie Ústavného súdu nad vašimi porušovaniami ústavy. Ďalej. V zásade všetky hlasovania oboch komôr Kongresu Spojených štátov amerických prebiehajú verejne. Rokovacie poriadky ani jednej komory Kongresu Spojených štátov neobsahujú explicitné ustanovenia týkajúce sa tajného hlasovania. Čiže preto by som poprosil, ak chceme diskutovať, tak diskutujme k novele, ktorú máme predloženú. Ak budeme hlasovať o spôsobe voľby pri generálnom prokurátorovi, prosím, môžme diskutovať o tom, či je to správne, čím naše rozhodnutie bolo motivované. Ja sa tej diskusie nebránim. Len by som vás pekne poprosil, keby sme sa vrátili k tomu návrhu, ktorý tu je predložený, lebo to je novela rokovacieho poriadku, ktorá rozširuje možnosť a upravuje možnosť spôsobu hlasovania aj verejne. Ďakujem veľmi pekne. (Potlesk.)